戲廓然
作者：釋德洪
朝代：宋

paragraphs: 久不對睿語，便覺牙頰强。
獨行谿山間，清鵠失羣伴。
温軟聞吳音，攀翻忽東向。
試問識睿否，客曰甚無恙。
但遭呂吳興，拽手不少放。
欲使開笑齒，說法人天上。
掉頭掣肘去，不顧西興浪。
登舟翻然行，萬衆皆目斷。
平生勇於道，氣韻真邁往。
安肯逐兒輩，低首投世網。
但恐呂望之，追法薛廷望。
茶鹽以加之，趁出白雲嶂。
要看呵佛祖，瘦拳捉藜杖。